Inte suaze des celebrazions de Fieste de Patrie dal Friûl, a Udin si vierç un barcon su la mitologjie popolâr furlane, sui siei personaçs e su li sôs storiis. L’apontament al è pai 8 di Avrîl, cuant che a 5 sot sere alì dal Museu Etnografic, in Borc di Greçan, e vignarà screade la mostre Viaç tal Friûl di Magance.
L’alestiment al è stât metût adun, pe cooperative Serling, de bande di Sandri Carrozzo e di Carli Pup pai tescj e di Luigino Peressini pes ilustrazions, e al è un piçul viaç tal mont des creaturis magjichis de tradizion furlane, tant che orcui, aganis, maçarots, salvans, striis e diaui.
La mostre e je fate di doi panei grancj cu la riproduzion di une mape complete dal Friûl e dal so imagjinari fantastic e di vincjecinc cubiis di panei plui piçui cuntun test descritîf e une figure in grant par ogni personaç.
Se une volte chestis crodincis a jerin contadis dongje dal fûc o in file, vuê e je la ocasion di svicinâsi a cheste realtât cu la scree de mostre. I siei contignûts a vignaran presentâts de bande di Peressini e di Carrozzo vie pal incuintri dal titul Friûl di contâ e di discuvierzi.
La mostre, che si podarà visitâle tai oraris di vierzidure dal Museu di Palaç Giacomelli, e siere il program di iniziativis Friûl, Patrie di ducj. Udin 2016, che al jere stât batiât ai 2 di Avrîl cul incuintri dal titul Friûl di lei e di pensâ: ‘Ripensare la nazione’, confront cun plui vôs sul Friûl di îr, di vuê e di doman e che al à cjapât dentri l’event leterari di martars ai 5, Friûl di scrivi, di lei e di contâ: Contecurte, la disfide.
fur_Latn fur_Latn fur_Latn fur_Latn fur_Latn